6 Accingere

Secundum Hugonem, accinguntur bellaturi, precinguntur ituri, succinguntur ministraturi.

De primo, [1] Mac. 3[:58]: Dixit *Iudas* suis, A*ccingimini et estote filii potentes*. Ideo dixit Iacobus, Gen. 49[:19]: *Gad, accinctus, preliabitur*.

De secundo, legitur Tob. 5[:5], Angelus apparuit in specie iuuenis precincti *ad ambulandum* parati. Item Luc. 12[:35]: *Sint lumbi vestri precincti,* etc.

De tercio, Eph. 6[:14]: *State succincti lumbos vestros in veritate.* Atque viatoribus et tanquam ministratoribus, ideo iudicerenter loquitur nobis de hac cinctura, scilicet, igitur secundum Gregorium, 28 *Moralia*,quod sicut alia est luxuria carnis, alia cordis, sic alii sunt lumbi carnis precingendi, alii cordis.

¶ Ad quorum sensum mouet nos Spiritus Sanctus, Ysai. 32[:11]: Accinge *lumbos super vbera*, id est, super cor. Apo. 1[:13]: *Vidi in medio septem candelebrorum, similem filio hominis, vestitum podere, et precinctum ad mamillas zona aurea.* Qui in corde castus est ex amore non ex timore. Quidam *vir pilosus* occurrit seruis regis Samarie, *accinctis renibus zona pellicea*, 4 Reg. 1[:8].

Secundum Aristoteles, in quarto *Problematicum*, pilosi sunt naturaliter luxuriosi, et tales, si contineant corpore, accinguntur zona pellicea super renes, quia renibus casti sunt. Set sacerdotes legales debent accingi, duci cingulo, sicut patet, Leu. 8[:8], quia debent esse casti carne et spiritu. Samuel puer seruit in tabernaculo *accinctus ephot lineo*, 1 Reg. 2[:18]. Salgiarium accingitur ruta ne bufo intret, sic puer indolis debet se accingere penitencia ne diabolus aditum reperiat. Vnde, Hieronimus, in *Epistula*, quacumque virtute polleas, totum in terram trahis nisi habeas cingulum castitatis. Ideo dicitur Ioan. 21[:18]: *Cum esses iunior, cingebas te, cum autem senueris alius te cinget.* Sic oportet quod iuuenis sit voluntarie cinctus, senex vero est per impotenciam cinctus. Mandatum fuit filiis Israel quod renes accingeretur in egressu suo de Egipto versus terra promissionis, Exod. 12[:11]. In figura quod qui debent exire de hoc mundo versus celum debent accingi renibus.

¶ Hic autem notandum quod prius castitate accingi. Vnde dicit Gregorius in quadam *Homelia* de Pasche. Luc. 17[:7-8]: *Quis vestrum habet seruum arantem aut pascentem, qui regresso de agro statim dicat illi, Transi, recumbe. Et non pocius dicat ei, Para quod cenem, et precinge te, et ministra mihi vt manducem, et post hec tu manducabis.*

Accingi solent viatores ne pro fime, per lutum[[1]](#endnote-1) inficiantur, natatores ne in profundo demergantur, pugnatores ne inuoluantur. Sic et nos succingamur zona castitatis et mundicie, ne carnis vicio sordidemur; tunica paupertatis et paciencie, ne mundiali naufragio periclitemur; lorica caritatis et constancie, nec impunga superemur. De primo, Luc. 12[:35]: *Sint lumbi precincti*. De secundo, 4 Reg. 1[:8]: *Vir pilosus, et zona pellicea,* dicitur de Elia, qui pauper fuit. De tercio, [1] Mac. 3[:3]: *Induit se Iudas lorica.*

1. per lutum ... in profundo ] F.80 *om*. F.128. [↑](#endnote-ref-1)